﻿ FIFA World Cup 2018 England beat Panama and Sealed place in round of 16 Group G Nizhny Novgorod Stadium Nizhny Novgorod हैरी केन ही हैट्रिक की बदौलत इंग्लैंड ने पनामा को दी करारी मात | Sports News in Hindi
FIFA World Cup 2018: हैरी केन की हैट्रिक की बदौलत इंग्लैंड ने पनामा को दी करारी मात
Updated Jun 24, 2018 | 21:36 IST | टाइम्स नाउ डिजिटल
इंग्लैंड ने फीफा विश्व कप में रविवार को खेले गए मुकाबले में पनामा को करारी मात दी। इस जीत के साथ इंग्लैंड ने दूसरे दौर में अपनी जगह पक्की कर ली।
पनामा के खिलाफ गोल का जश्न मनाते इंग्लैंड के कप्तान हैरी केन | तस्वीर साभार: AP
निजनी नोग्राद: फीफा विश्व कप 2018 में रविवार को खेले गए पहले मुकाबले में इंग्लैंड की युवा टीम ने पहली बार विश्व कप में खेल रही पनामा के डिफेंस की धज्जियां उड़ाते हुए 6-1 के अंतर से करारी मात दी। मैच के पहले हाफ में ही इंग्लैंड की टीम ने दना-दन 5 गोल जड़ते हुए जीत की कहानी लिख दी थी। इंग्लैंड की जीत के हीरो एक बार फिर कप्तान हैरी केन रहे उन्होंने शानदार हैट्रिक जड़ी। जबकि जॉन स्टोन्स(8',40') ने दो और जेसी लिंगार्ड(36') ने एक गोल किया। यह इंग्लैंड की 52 साल में विश्व कप में सबसे बड़ी जीत है। पनामा के लिए एकलौता गोल 78वें मिनट में फिलिप बलॉय ने किया।
केन गोल्डन बूट की रेस में सबसे आगे
मैच के पहले हाफ में इंग्लैंड के लिए जॉन स्टोन्स(8',40') और कप्तान हैरी केन(22', 45'+1') ने 2-2 गोल दागे। जबकि एक गोल जेसी लिंगार्ड(36') ने किया। फर्स्ट हाफ में केन ने दोनों गोल पेनल्टी के जरिए किए। सेकेंड हाफ में भी इंग्लैंड ने एक गोल किया वह भी कप्तान हैरी केन के हिस्से में आया। उन्होंने 62वें मिनट में इंग्लैंड के लिए मैच में छठवां गोल किया। इस गोल के साथ ही हैरी केन मौजूदा विश्व कप में सबसे ज्यादा गोल करने वालों की सूची में 5 गोल के साथ क्रिस्टियानो रोनाल्डो(4), रोमेलू लुकाकू(4) को पीछे छोड़ पहले पायदान पर पहुंच गए हैं।
जॉन स्टोन्स ने खोला इंग्लैंड का खाता
मैच के पहले हाफ में इंग्लैंड की टीम ने एक बार फिर शानदार शुरुआत की। आठवें मिनट में जॉन स्टोन्स ने कॉर्नर किक पर शानदार हेडर के जरिए गोल कर अपनी टीम को 1-0 की बढ़त दिला दी। शुरुआत में ही पिछड़ने के बाद पनामा ने बराबरी की कोशिश में थोड़ी तेजी दिखाई और इंग्लैंड के गोल पोस्ट पर हमले करने के प्रयास किए। लेकिन 22वें मिनट में इंग्लैंड को पेनल्टी के रूप में अपनी बढ़त को दुगना करने का मौका मिल गया। गेंद को पनामा के गोल पोस्ट की दिशा में आगे बढ़ रहे जेस लिंगार्ड को फेडल इस्कोबार और कप्तान रोमन टॉरेस ने पैर जानबूझ गिरा दिया। रेफरी ने इसे फाउल करार दिया और इंग्लैंड को पेनल्टी किक लगाने का मौका दिया। जिसपर इंग्लैंड के कप्तान हैरी केन ने कोई गलती नहीं की और अपनी टीम को 2-0 से आगे कर दिया।
1966 के बाद विश्व कप में इंग्लैंड की सबसे बड़ी जीत
2 गोल की शुरुआती बढ़त हासिल करने के बाद इंग्लैंड की टीम और आक्रामक हो गई। जेसी लिंगार्ड ने 36वें मिनट में डी के बाहर से शानदार वॉली लगाते हुए इंग्लैंड को 3-0 से आगे कर दिया। लिंगार्ड ने खुद ही गोल करने का मौका बनाया और अंत में गेंद को गोल पोस्ट में पहुंचा दिया। लिंगार्ड के गोल के 4 मिनट बाद मैच में पहला गोल जड़ने वाले स्टोन्स ने एक बार फिर हेडर जड़ते हुए इंग्लैंड की बढ़त को चौगुना कर दिया। गेंद पनामा के गोलकीपर के हाथों से लगकर लिंगार्ड के सामने पहुंची। ऐसे में उन्होंने तेजी दिखाते हुए एक बार फिर गेंद को हेडर के जरिए गोल पोस्ट में पहुंचा दिया। यह मैच में उनका दूसरा गोल था। दोनों ही गोल उन्होंने हेडर के जरिए किए। साल 1966 के बाद विश्व कप में इंग्लैंड किसी मैच में 4 गोल जड़ने में सफल हुआ है।
40 मिनट के अंतराल में 4-0 से पिछड़ने के बाद पनामा के खिलाड़ियों के खेल में इसका असर दिखाई दिया। इंग्लैंड को और गोल करने से रोकने के लिए वो लगातार गलतियां कर रहे थे। ऐसे में 43वें मिनट में गोल पोस्ट के करीब इंग्लैंड के खिलाड़ी स्टोन्स को पनामा के एनिबव गुडॉय ने दोनों हाथों से जकड़ लिया और उन्हें पेनल्टी एरिया में गेंद के करीब नहीं जाने दिया। ऐसे में रेफरी ने उनकी इस हरकत को फाउल करार देते हुए इंग्लैंड फर्स्ट हाफ में दोबारा पेनल्टी जड़ने का मौका दिया। इंग्लिश कप्तान हैरी केन ने इस मौके को गोल में तब्दील करने में कोई भूल नहीं की और अपनी टीम को पहले हाफ के अंत में ही 5-0 की अपराजेय बढ़त दिला दी।
मौजूदा विश्व कप की दूसरी हैट्रिक
दूसरे हाफ में इंग्लैंड के लिए पहला गोल कप्तान हैरी केन ने 62वें मिनट में किया। इसके साथ ही वह मैजूदा विश्व कप में रोनाल्डो के बाद हैट्रिक जड़ने वाले दूसरे खिलाड़ी बन गए हैं। वह विश्व कप में हैट्रिक जड़ने वाले इंग्लैंड की तीसरे खिलाड़ी हैं। उनकी हैट्रिक विश्व कप इतिहास की 52वीं हैट्रिक है।
पनामा के कप्तान टॉरेस ने 76वें मिनट में गोल करने का अच्छा मौका गंवा दिया। गेंद गोल पोस्ट के काफी करीब से निकल गई। लेकिन 2 मिनट बाद ही 78वें मिनट में फिलिप बलॉय ने गोल कर पनामा का विश्व कप में खाता खोला। वह विश्व कप में पनामा के लिए गोल करने वाले पहले फुटबॉलर बन गए। 37वर्ष की उम्र में उन्होंने ये कारनामा किया है। वह पनामा की ओर से खेलने वाले सबसे उम्रदराज खिलाड़ी हैं।
FIFA World Cup 2018: हैरी केन की हैट्रिक की बदौलत इंग्लैंड ने पनामा को दी करारी मात Description: इंग्लैंड ने फीफा विश्व कप में रविवार को खेले गए मुकाबले में पनामा को करारी मात दी। इस जीत के साथ इंग्लैंड ने दूसरे दौर में अपनी जगह पक्की कर ली। Times Now Hindi